Han var på prøve i West Bromwich Albion i 10 dage i december, og det forlød fra det engelske, at danske Anders Bærtelsen, central forsvarsspiller fra AaB, gjorde det godt. Det danske forsvarstalent var interessant for WBA på den lange bane.

Men den engelske klub fra the Championship har ganske enkelt taget for lang tid om at finde ud af, hvordan en aftale med Anders Bærtelsen og AaB skulle skrues sammen, og i stedet har AaB og Bærtelsen sat sig sammen ved forhandlingsbordet.

Læs også: Stor chance for dansk U19-landsholdsspiller: Prøvetræner i engelsk klub

Og det er der kommet noget ud af.

Tipsbladet.dk forstår nemlig, at Anders Bærtelsen har sat sin signatur på en toårig kontraktforlængelse med AaB. En aftale, der gælder fra sommeren 2019, og dermed bliver den 18-årige forsvarsspiller altså i det nordjyske frem til sommeren 2021.

Forlængelsen betyder, at AaB har sikret sig to år mere med Anders Bærtelsen, der gennem årene har været at regne for et stort talent i AaB's ungdomsafdeling.

Mens 17-årige Mathias Ross, der også spiller i det centrale forsvar for AaB, allerede har spillet flere kampe på førsteholdet i denne sæson, har Anders Bærtelsen fra AaB's U19-hold stadig sæsondebut til gode.

18-årige Bærtelsen spillede i sidste sæson syv minutter af Superliga-opgøret mod FC Midtjylland i april.

Nu er der så en fin mulighed for at komme op og træne med, lære og spille flere kampe og minutter for AaB's førstehold.

Anders Bærtelsen har spillet U16-, U17-, U18- og U19-landskampe for Danmark. For U19-landsholdet, hvor han er har han ni landskampe indtil videre, er han anfører.